Þingræður haldnar á Alþingi Íslendinga

Hæstv. forseti. Fyrir fáeinum dögum birtust oddvitar ríkisstjórnarflokkanna, hæstv. forsætisráðherra, formaður Sjálfstæðisflokksins, og hæstv. utanríkisráðherra, formaður Samfylkingarinnar, í flóðlýstu Þjóðmenningarhúsinu til að gera þjóðinni grein fyrir því að þau hefðu náð samkomulagi um breytingar á hinum illræmdu eftirlaunalögum sem kveða á um sérréttindi þingmanna og þó sérstaklega ráðherra og æðstu embættismanna sem svo eru nefndir. Við höfum ekki séð neitt frumvarp, neina afurð þessa samkomulags oddvita ríkisstjórnarflokkanna, nema hitt vitum við að hér er um að ræða nýja sérréttindaútgáfu ættaða úr bakherbergjum ríkisstjórnarinnar. Ég vek athygli á því að fyrir þinginu liggur frumvarp frá þingflokki Vinstri hreyfingarinnar – græns framboðs sem á afdráttarlausan hátt tekur af öll tvímæli um að þeir hópar sem hér var vísað til skuli fara inn í lífeyriskerfi almennra starfsmanna ríkisins. Einnig er tekið á því í frumvarpinu að þeir sem heyra undir Kjaradóm og búa við best kjör innan opinberrar þjónustu eigi að lækka í launum með tilteknum hætti. Ég spyr hæstv. forseta þingsins: Hvað veldur því að þetta frumvarp kemur ekki á dagskrá? Mér finnst mikilvægt að fá frumvarpið á dagskrá, helst í dag, þannig að þingið geti tekið afstöðu til þess.

Herra forseti. Hér er hreyft við mjög alvarlegu máli. Komið hafa fram tvö þingmannafrumvörp um að breyta lífeyrisréttindum þingmanna og ráðherra og bæði ganga út á það að flytja fólk úr hópi með miklum forréttindum í hóp með minni forréttindi en forréttindahóp engu að síður vegna þess að Lífeyrissjóður starfsmanna ríkisins er með miklu betri réttindi en hinir almennu lífeyrissjóðir verkalýðshreyfingarinnar. Ég mundi leggja til að menn tækju sér tak og að þingmenn fái almenn lífeyrisréttindi, eins og ég flutti frumvarp um fyrir löngu síðan, að þingmenn nytu almennra lífeyrisréttinda eins og þeir kjósendur sem kjósa þá, í lífeyrissjóð að eigin vali hjá hinum almennu lífeyrissjóðum vegna þess að þar verða menn að vera háðir því að eignir dugi fyrir skuldum. Þar eru menn ekki með föst réttindi eins og hjá ríkinu þar sem réttindin eru föst en iðgjaldið hækkar ef staða sjóðsins versnar. Þar þurfa menn að standa og falla með fjármagninu sem stendur á bak við. Ég skora á hv. þingmenn að taka sér loksins tak og samþykkja hvorugt þessara frumvarpa frá Vinstri grænum eða þingmönnum Samfylkingarinnar og samþykkja heldur að þingmenn séu með almenn réttindi eins og kjósendur þeirra velflestir.

Vegna þeirra orða beint var til forseta frá hv. 6. þm. Suðvesturk. þá liggur ekkert frumvarp frammi frá ríkisstjórninni um þau efni sem um var rætt þannig að það verður ekki sett á dagskrá fyrr en því hefur verið dreift í þinginu. Að öðru leyti liggur fyrir sú dagskrá sem samkomulag hefur verið gert um að verði í dag. Í næstu viku verður sett upp dagskrá og forseti mun þá taka afstöðu til þess hvaða frumvörp koma til umræðu á þeim tíma.

Hæstv. forseti. Ég hefði kosið að fá afdráttarlausari svör um hvenær frumvarp okkar um lífeyrisréttindi og sérréttindi ráðherra, þingmanna og æðstu embættismanna, sem svo eru nefndir, verði tekið fyrir. En ég minni á og vara reyndar við þeirri hefð sem virðist hafa skapast þegar þingið fjallar um eigin sérréttindi að það sé jafnan gert í mikilli andnauð, með miklu hraði og stundum í skjóli nætur. Ég óska eftir því að ef oddvitar ríkisstjórnarflokkanna ætla að leggja fram frumvarp í anda þess sem þeir boðuðu í Þjóðmenningarhúsinu á dögunum þá komi það fram hið fyrsta, þannig að við fáum tækifæri til að gera nauðsynlegar breytingartillögur. Ég hef boðað það. Ég hef boðað breytingartillögur sem síðan verði bornar undir nafnakall þar sem þinginu gefst kostur á að færa þessi réttindi ráðherra, þingmanna og æðstu embættismanna, sem svo eru nefndir, inn í almennt kerfi ríkisstarfsmanna. 
             Nú er að vakna upp nýtt mál og það er hefnd Sjálfstæðisflokksins vegna þess að hv. þm. Pétur H. Blöndal er ekki einn um þessa afstöðu, hv. þm. Sigurður Kári Kristjánsson hefur orðað þetta líka, að ef sérréttindi verði tekin frá þessum sal og frá ráðherrabekknum skuli þess hefnt með því að skerða lífeyrisréttindi sjúkraliðans, slökkviliðsmannsins, hjúkrunarfræðingsins.